b'\n_START_ARTICLE_\nJok\xc5\xabbas Kivil\xc5\xa1a\n_START_SECTION_\nBiografija\n_START_PARAGRAPH_\n1948 m. su pagyrimu baig\xc4\x97 Kauno universitet\xc4\x85. 1960 m. apgyn\xc4\x97 disertacij\xc4\x85 \xe2\x80\x9eVietinio cemento i\xc5\xa1 kreidos mergelio panaudojimo klausimai\xe2\x80\x9c, technikos moksl\xc5\xb3 kandidatas._NEWLINE_Studijuodamas paskutiniuosiuose kursuose, prad\xc4\x97jo dirbti Gel\xc5\xbebetonini\xc5\xb3 konstrukcij\xc5\xb3 katedros laborantu. 1948-1970 m. Kauno universiteto (nuo 1950 m. Kauno politechnikos instituto) d\xc4\x97stytojas, 1958-1962 m. Statybos fakulteto prodekanas, nuo 1963 m. docentas. 1970-1992 m. Vilniaus in\xc5\xbeinerinio statybos instituto (nuo 1991 m. \xe2\x80\x93 Vilniaus technikos universitetas) d\xc4\x97stytojas, nuo 1990 m. profesorius.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 darb\xc5\xb3 svarbiausios sritys: gel\xc5\xbebetonio konstrukcij\xc5\xb3 skai\xc4\x8diavimo metod\xc5\xb3 tobulinimas, tilt\xc5\xb3 ir kit\xc5\xb3 transporto statini\xc5\xb3 bandymai, patikimumo tyrimai. Pokario metais pirm\xc4\x85 kart\xc4\x85 Lietuvoje i\xc5\xa1band\xc4\x97 tarpauk\xc5\xa1tin\xc4\x97s perdangos surenkam\xc4\x85sias plok\xc5\xa1tes. Jam vadovaujant i\xc5\xa1bandyta pirmoji gel\xc5\xbebetonin\xc4\x97 santvara, statant Vilniaus gr\xc4\x85\xc5\xbet\xc5\xb3 gamykl\xc4\x85. Lietuvos gel\xc5\xbebetonini\xc5\xb3 tilt\xc5\xb3 bandymo pradininkas, beveik visi didieji kra\xc5\xa1to teritorijoje pastatyti gel\xc5\xbebetoniniai tiltai i\xc5\xa1bandyti pagal jo sudaryt\xc4\x85 metodik\xc4\x85 ir jam vadovaujant.'